作者:黃升
標題:賀新郎
內容:莫恨黃花瘦。正千林、風霜搖落，暮秋時候。晚節相看元不惡，采采東籬獨秀。試攬結、幽香盈手。幾劫修來方得到，與淵明、千載為知舊。同冷淡，比蘭友。柴桑心事君知否。把人間、功名富貴，付之塵垢。不肯折腰營口腹，一笑歸歟五柳。悵此意、而今安有。若得風流如此老，也何妨、相對無杯酒。詩自可，了重九。